กรณีศึกษา Quora แพลตฟอร์มถาม-ตอบหมื่นล้าน
“Social Network ในปัจจุบันยังขาดแพลตฟอร์มสำหรับการถาม-ตอบที่มีคุณภาพ”   ไอเดียนี้เกิดมาจากอดีตพนักงานบริษัท Facebook ที่ตัดสินใจลาออกมาต่อยอดไอเดียของตัวเองจนกลายมาเป็น แพลตฟอร์มถาม-ตอบ Quora เมื่อ 9 ปีที่แล้ว..  ในปัจจุบัน Quora เป็นหนึ่งในแพลตฟอร์มยอดฮิตที่มีผู้ใช้งานกว่า 300 ล้านคนต่อเดือน มากกว่า ผู้ใช้งานแอปพลิเคชัน Line ที่คนไทยใช้กันทุกวันเสียอีก  อย่างไรก็ตาม เมื่อไม่นานมานี้ Quora ประกาศว่า.. “ข้อมูลผู้ใช้งานกว่า 100 ล้านคน ถูกแฮกโดยกลุ่มแฮกเกอร์”  เรื่องนี้มีที่มาอย่างไร ลงทุนแมนจะเล่าให้ฟัง
9 ธ.ค. 2561

กรณีศึกษา Quora แพลตฟอร์มถาม-ตอบหมื่นล้าน / โดย ลงทุนแมน
“Social Network ในปัจจุบันยังขาดแพลตฟอร์มสำหรับการถาม-ตอบที่มีคุณภาพ”
ไอเดียนี้เกิดมาจากอดีตพนักงานบริษัท Facebook ที่ตัดสินใจลาออกมาต่อยอดไอเดียของตัวเองจนกลายมาเป็น แพลตฟอร์มถาม-ตอบ Quora เมื่อ 9 ปีที่แล้ว..
ในปัจจุบัน Quora เป็นหนึ่งในแพลตฟอร์มยอดฮิตที่มีผู้ใช้งานกว่า 300 ล้านคนต่อเดือน มากกว่า ผู้ใช้งานแอปพลิเคชัน Line ที่คนไทยใช้กันทุกวันเสียอีก
อย่างไรก็ตาม เมื่อไม่นานมานี้ Quora ประกาศว่า..
“ข้อมูลผู้ใช้งานกว่า 100 ล้านคน ถูกแฮกโดยกลุ่มแฮกเกอร์”
เรื่องนี้มีที่มาอย่างไร
ลงทุนแมนจะเล่าให้ฟัง
ก่อนอื่นมาทำความรู้จักกับ Quora กันก่อน
Quora เป็นแพลตฟอร์ม Q&A ที่เปิดให้เราตั้งคำถาม รวมถึงตอบคำถามที่เราอยากตอบ
ไอเดียนี้เกิดมาจากอดีตพนักงานบริษัท Facebook คือ คุณ Adam D’Angelo อดีต CTO
และคุณ Charlie Cheever หนึ่งในวิศวกรผู้ออกแบบโครงสร้างระบบของ Facebook
แล้วทำไมต้องเป็นแพลตฟอร์มสำหรับถาม-ตอบ?
เรื่องนี้มีที่มาอยู่ว่า..
สมัยนั้นการค้นหาของ Google กว้างเกินไป ไม่สามารถค้นหาข้อมูลในระดับที่ลึกพอ หรือแม้แต่ Facebook ก็เน้นไปที่การเป็นแพลตฟอร์มสำหรับเพื่อนและครอบครัว
Quora จึงถูกสร้างให้เป็นแหล่งการค้นหาข้อมูลทางเลือกที่เน้นเนื้อหาเชิงวิชาการ และมีคุณภาพเป็นจุดเริ่มต้น
โดยหัวข้อยอดนิยมในยุคแรกของ Quora คือ Startups, Entrepreneurship, Food และ Science
นอกจากนี้แพลตฟอร์มยังให้ความสำคัญกับคำถาม-คำตอบที่น่าสนใจ และมีคุณภาพ
หลังจากตัวตนของแพลตฟอร์มเริ่มชัดเจน..
Quora จึงเริ่มขยายไปยังหมวดหมู่อื่นๆ เช่น Sports, Economics, Lifestyles และอีกมากมาย
พอเรื่องเป็นแบบนี้ จึงทำให้ Quora เป็นแพลตฟอร์มที่มีเอกลักษณ์เฉพาะตัว และกลายมาเป็นแหล่งข้อมูลที่น่าเชื่อถือ ขนาดที่ว่า Barack Obama และ Hillary Clinton ก็ยังมาถามตอบใน Quora
ปีแรก Quora มีพนักงาน 20 คน ผู้สมัครใช้งานในระบบ 1,470 คน
9 ปีผ่านไป Quora มีพนักงาน 250 คน และมีคนเล่น 300 ล้านคนต่อเดือน..
ถึงตอนนี้ Quora ก็เรียกได้ว่ามาเป็นอีกหนึ่งแพลตฟอร์มที่มีตัวตนที่ชัดเจนจากการเป็นแหล่งข้อมูลทางเลือกที่น่าสนใจ
น่าสนใจขนาดที่ว่า ปัจจุบันแพลตฟอร์ม Quora สามารถระดมเงินทุนจำนวนมากได้ โดยถูกประเมินมูลค่าบริษัทไว้ที่ 60,000 ล้านบาท
แต่..
การเติบโตที่เกิดขึ้นบนโลกอินเทอร์เน็ตในปัจจุบันยังมีปัจจัยเสี่ยงที่เราต้องคำนึงถึง 
และที่สำคัญที่สุดในชั่วโมงนี้ คงนี้ไม่พ้นเรื่อง ข้อมูลส่วนตัวผู้ใช้งาน
ไม่กี่วันก่อนหน้านี้ Quora ประกาศว่า.. 
ข้อมูลผู้ใช้งานกว่า 100 ล้านคนโดนแฮกเกอร์ขโมยไป
ข้อมูลเหล่านั้นประกอบด้วย ชื่อ, อีเมล, รหัสผ่าน, รายชื่อเพื่อน และสิ่งที่เราสนใจที่เชื่อมต่อมาจาก Facebook, Twitter และ Linkedin
นอกจากนี้ ยังรวมไปถึงข้อมูลส่วนตัวของเรา เช่น การตอบคำถาม, การโหวต และการรับส่งข้อความส่วนตัวอีกด้วย..
ตอนนี้ Quora มีผู้ใช้งาน 300 ล้านคน แต่ 100 ล้านบัญชีอยู่ในมือแฮกเกอร์
หมายความว่า หากตอนนี้เราใช้งาน Quora เป็นประจำ 
เรามีโอกาสโดนแฮก 1 ใน 3 โดยที่เราไม่รู้ตัว..
จากเรื่องดังกล่าว คุณ Adam D’Angelo ระบุว่า
“เรากำลังเร่งแก้ไขปัญหาที่เกิดขึ้น และกำลังหาแนวทางที่เหมาะสมในการป้องกันไม่ให้มันเกิดขึ้นอีกในอนาคต..”
จากคำตอบของ CEO อาจแปลได้ว่า Quora ไม่ได้วางแผนเกี่ยวกับเรื่องนี้เท่าที่ควร และถ้าแก้ไขเรื่องนี้ไม่ได้โดยเร็ว แพลตฟอร์มนี้อาจจะขาดความน่าเชื่อถือไปได้ง่ายๆ
ซึ่งนอกจากเรื่องของ Quora แล้ว
เรื่องราวแบบนี้เคยเกิดกับข้อมูลลูกค้า 500 ล้านรายของโรงแรม Marriott รวมถึง การแฮกข้อมูลผู้ใช้งาน Facebook ผ่านข้อผิดพลาดในฟังก์ชัน View As กว่า 30 ล้านราย
พอเรื่องเป็นอย่างนี้ก็ทำให้เราคิดได้ว่า
โจทย์สำคัญสำหรับผู้ให้บริการบนโลกอินเทอร์เน็ตนอกเหนือจากไอเดียดีๆ ก็คงจะเป็น ความปลอดภัยสูงสุดของข้อมูลส่วนตัวผู้ใช้งาน
ไม่ว่าแพลตฟอร์มจะดี และเติบโตเร็วแค่ไหน
แต่ถ้าวันใดขาดความน่าเชื่อถือเรื่องความปลอดภัย
มันก็อาจจะล้มได้เหมือนกัน..
----------------------
ติดตามเรื่องราวรอบตัวอื่นๆ ได้ที่แอปพลิเคชัน "blockdit" โหลดได้ที่ 
 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-